Zagreb, 30. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa i neanonimne prijave podnesene protiv dužnosnika Ivana Kršića, predsjednika Uprave trgovačkog društva HŽ Infrastruktura d.d.,** na 67. sjednici, održanoj 30. listopada 2019.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Ivana Kršića, predsjednika Uprave trgovačkog društva HŽ Infrastruktura d.d., neće se pokrenuti, obzirom da okolnosti:**

**- stupanja na dužnost člana Uprave trgovačkog društva HŽ Infrastruktura d.d. nakon prestanka funkcije u Upravi trgovačkog društva Hidroelektra niskogradnja d.d.,**

**- prikazanog iznosa štednje u iznosu od 315.000,00 EUR-a u podnesenim izvješćima od 29. studenoga 2016.g. i 20. listopada 2017.g. u odnosu na podatke o štednji u iznosu od 120.000,00 EUR-a iz izvješća od 29. lipnja 2016.g., te**

**- sklapanja dvaju Dodataka Ugovora br.5/16-EU između trgovačkog društva HŽ Infrastruktura d.o.o. i zajednice ponuditelja, kojima je trgovačko društvo Hidroelektra niskogradnja d.d. prestalo biti podizvođač prema navedenom Ugovoru koji je sklopljen prije nego je dužnosnik Ivan Kršić stupio na dužnost iz točke I. izreke,**

**ne upućuju da bi dužnosnik počinio neku od povredi ZSSI-a.**

Obrazloženje

U Povjerenstvu je dana 21. studenoga 2018.g. pod brojem 711-U-3322-P-398/18-01-3 zaprimljena anonimna prijava mogućeg sukoba interesa podnesena protiv dužnosnika Ivana Kršića, predsjednika Uprave trgovačkog društva HŽ Infrastruktura d.d., povodom koje se vodi predmet P-398/18.

U prijavi se u bitnome navodi da je dužnosnik stupio na dužnost člana Uprave trgovačkog društva HŽ Infrastruktura d.o.o. dana 8. lipnja 2016.g. te da je istu obnašao do 9. listopada 2017.g. kada stupa na dužnost predsjednika Uprave istog trgovačkog društva, a neposredno prije stupanja na dužnost u Upravi tog trgovačkog društva obavljao je funkciju člana Uprave trgovačkog društva Hidroelektra niskogradnja d.d. od 12. prosinca 2014.g. do 2. siječnja 2015.g. odnosno funkciju predsjednika Uprave navedenog trgovačkog društva od 2. siječnja 2015.g. do 16. svibnja 2016.g., što upućuje na situaciju mogućeg sukoba interesa.

U prijavi se ističe da je dužnosnik imenovan odlukom o imenovanju Skupštine trgovačkog društva HŽ Infrastruktura d.o.o. za Upravu - direktora, koji izraz nije poznat u Zakonu o trgovačkim društvima, zbog čega je zanimljiva provedba upisa promjene u nadležnom trgovačkom sudu, i to na ograničeni mandat do imenovanja Uprave temeljem provedenog javnog natječaja i odluke Vlade Republike Hrvatske. Podnositelj navodi da prilikom imenovanja Skupština nije poštivala temeljne obveze iz tada važeće Uredbe o kriterijima za provedbu postupaka odabira i imenovanja predsjednika i članova uprava trgovačkih društava i drugih pravnih osoba od strateškog i posebnog interesa za Republiku Hrvatsku, koja je propisivala da kandidat na rukovodećim položajima trgovačkog društva, koje ima konsolidirani prihod preko 750.000.000,00 kn, do natječaja mora imati najmanje deset godina radnog iskustva na rukovodećim poslovima ili biti najmanje deset godina ovlaštena osoba za zastupanje trgovačkog društva, a što dužnosnik Ivan Kršić nije ispunjavao i temeljem čega postoje objektivne sumnje u njegovu stručnu i iskustvenu sposobnost, osim političke podobnosti. Također navodi da odabir kandidata i preporuku za imenovanje izabranog člana uprave Skupštini društva nije provela Vlada Republike Hrvatske, iako je to u njenoj nadležnosti, nego je imenovanje predstavljalo samovoljnu odluku Skupštine.

Podnositelj ističe da je glavni propust Skupštine u postupku donošenja odluke o imenovanju zanemarivanje činjenice da je dužnosnik Ivan Kršić od prosinca 2014. do svibnja 2016.g. bio predsjednik Uprave trgovačkog društva Hidroelektra niskogradnja d.d., odnosno upravo u razdoblju kada je navedeno trgovačko društvo temeljem raspisanog javnog natječaja od strane trgovačkog društva HŽ Infrastruktura d.d. izrađivalo za Konzorcij ponuditelja ponudu za podizvođenje u dijelu građevinskih radova na donjem i gornjem ustroju željezničke pruge na projektu rekonstrukcije postojećeg i izgradnje drugog kolosijeka na dionici pruge Dugo Selo – Križevci. Naglašava da je u tom razdoblju potpisan ugovor o izvođenju radova između investitora trgovačkog društva HŽ Infrastruktura d.o.o. i Konzorcija koji je izabran na natječaju, a u kojem trgovačko društvo Hidroelektra niskogradnja d.d. sudjeluje sa udjelom od 460.000.000,00 kn ili skoro 40% od ukupne vrijednosti projekta. Napominje se da okolnosti tijeka provedbe tri postupka javne nabave za izvođenje radova te donošenje odluke o odabiru najpovoljnijeg ponuditelja, od poništenja prethodna dva natječaja bez ikakvog zakonom utemeljenog razloga te izjavljenih žalbi ponuditelja Državnoj komisiji za kontrolu postupaka javne nabave tijekom posljednjeg natječaja, donesenih odluka u tim žalbenim postupcima kao i u pogledu fiskalnih pravila Uprave iz Zakona o fiskalnoj odgovornosti prilikom provođenja zadnjeg natječaja, upućuju na moguće nezakonitosti. Naime, podnositelj navodi da je Konzorcij, koji nikada nije izvodio takve projekte, pobijedio dva svjetski poznata trgovačka društva, o čemu je odlučivala prethodna predsjednica Uprave trgovačkog društva HŽ Infrastruktura d.d. dužnosnica Renata Suša, dok je dužnosnik Ivan Kršić u svojstvu odgovorne osobe trgovačkog društva Hidroelektra niskogradnja d.d. izradio ponudu u kojoj je zatajio, a možda i lažno prikazao poslovnu, financijsku i tehnološku sposobnost tog trgovačkog društva za izvršenje radova iz natječaja, čime je naručitelja radova doveo u zabludu, a sve radi ostvarenja interesa trgovačkog društva Hidroelektra niskogradnja d.d.

Podnositelj također navodi da iz navedenog razloga dužnosnik nije mogao biti odgovorna osoba trgovačkog društva HŽ Infrastruktura d.o.o., kao niti izvršni direktor poslova građenja ili održavanja s obzirom ovlasti direktora trgovačkih društava na poduzimanje radnji prema vanjskim subjektima do određene vrijednosti definiranih odlukama Uprave, što ga dovodi u situaciju sukoba interesa i analogno je situaciji kada se članovi Uprava trgovačkih društava u državnom vlasništvu ne smiju najmanje jednu godinu nakon prestanka obnašanja dužnosti zaposliti u trgovačkim društvima koji su bili tijekom mandatu u poslovnom odnosu sa trgovačkim društvom u državnom vlasništvu, a kako bi se izbjegle sumnje u moguće koruptivne radnje kao posljedice aktivnosti prethodne funkcije.

Podnositelj zaključuje da je to razvidno, iako Ivan Kršić nije bio dužnosnik, uzmu li se u obzir aktualni interesi njegovog prethodnog poslodavca vlasnika trgovačkih društava IGH d.d. i Hidroelektra niskogradnja d.d. te drugih sudionika Konzorcija na već ugovorenom projektu, kao i na budućim projektima koji bi se mogli realizirati u narednim godinama, bilo iz sredstava EU fondova bilo iz drugih izvora financiranja, a što upućuje na jasnu namjeru da se interesi izvoditelja radova kontroliraju izravno preko upravljanja trgovačkim društvom koje je investitor projekata. Podnositelj iznosi da u prilog te tvrdnje govori prikrivanje problema te prebacivanje odgovornosti na Ministarstvo regionalnog razvitka i EU fondova, u realizaciji najvećeg investicijskog projekta u Republici Hrvatskoj, a koji se odnosi na modernizaciju i izgradnju drugog kolosijeka Dugo Selo - Križevci, sve zbog poslovne i financijske nesposobnosti Konzorcija i njihovih kooperanata te investitora HŽ Infrastruktura d.o.o., zbog čega je već praktično na početku projekt u zakašnjenju sa izvođenjem, a glavni sudionici u realizaciji projekta su u sukobu sa fiskalnim pravilima, s obzirom da su sudjelovali i u pripremi nabavno-tehničkih specifikacija i u provođenju postupaka javne nabave i u projektom timu koji vodi realizaciju. Navodi da je imenovanje Uprave trgovačkog društva HŽ Infrastruktura d.o.o. bilo jedino u sustavu željeznica i iznimka unutar cijelog resora Ministarstva mora, prometa i infrastrukture, iz kojeg je razloga Uprava trgovačkog društva HŽ Infrastruktura d.o.o. angažirala odvjetničke kuće, kako bi što manji broj ljudi iz tog trgovačkog društva imao saznanja o namjerama dužnosnika Ivana Kršića te da su svi koji su sudjelovali u izradi poslovnih odluka, pa čak i sindikati, morali potpisati izjavu o povjerljivosti, iako je to protuzakonito i nedopustivo.

Navodi se i da je dužnosnik podnio Povjerenstvu izvješće o imovinskom stanju dana 29. lipnja 2016.g. u kojem je naveo iznos štednje od 120.000,00 EUR-a, da bi u kasnije podnesenim izvješćima od 29. studenoga 2016.g. i 20. listopada 2017.g. naveo iznos štednje od 315.000,00 EUR-a, iz čega proizlazi da je u pet mjeseci uštedio iznos od 195.000 EUR-a te se predlaže izvršiti provjeru podrijetla stečene imovine.

U Povjerenstvu je zaprimljena i anonimna prijava mogućeg sukoba interesa podnesena protiv dužnosnika Ivana Kršića dana 30. studenoga 2018.g. pod brojem 711-U-3456-P-398/18-02-3 u kojoj se u bitnome navodi da je postojao poslovni odnos između trgovačkih društava HŽ Infrastruktura d.o.o. i Hidroelektra Niskogradnja d.d. u razdoblju u kojem je dužnosnik Ivan Kršić obavljao funkciju predsjednika Uprave trgovačkog društva Hidroelektra Niskogradnja d.d. te da je navedeni dužnosnik po prestanku obavljanja te funkcije stupio na dužnost člana Uprave trgovačkog društva HŽ Infrastruktura d.o.o., čime je postupio suprotno odredbi članka 20. stavka 1. ZSSI-a te su počinjeni prekršaji iz članka 49. ZSSI-a.

U Povjerenstvu je od neanonimnog podnositelja dana 31. siječnja 2019.g. zaprimljena prijava protiv navedenog dužnosnika pod brojem: 711-U-602-P-398-18/19-05-3 u kojoj se ističu okolnosti iz ranijih prijava te se navodi da je prije kupnje dionica od strane fizičke osobe trgovačko društvo Hidroelektra Niskogradnja d.d. bilo u državnom vlasništvu.

Navedenoj prijavi prileže dopis trgovačkog društva Hidroelektra Niskogradnja d.d. od 25. veljače 2016.g. upućen Hrvatskoj agenciji za nadzor financijskih usluga te trgovačkom društvu Zagrebačka burza d.d. u kojem se navodi da je isto podizvođač radova u visini od 469.428.568,71 kn odnosno 37,87% u kojem je naručitelj radova trgovačko društvo HŽ Infrastruktura d.o.o., dopis trgovačkog društva Hidroelektra Niskogradnja d.d. od 21. listopada 2016.g. upućen Hrvatskoj agenciji za nadzor financijskih usluga te trgovačkom društvu Zagrebačka burza d.d. kojim se dostavlja mišljenje Uprave tog trgovačkog društva o ponudi za preuzimanje trgovačkog društva Hidroelektra Niskogradnja d.d. objavljenoj od strane gospodina Sergeja Gljadelkina zajedno s tim mišljenjem te rješenje Hrvatske agencije za nadzor financijskih usluga od 7. listopada 2016.g. kojim se odobrava objavljivanje navedene ponude.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu, dužnosnici u smislu odredbi ZSSI-a, stoga je dužnosnik Ivan Kršić povodom obnašanja dužnosti člana Uprave i predsjednika Uprave trgovačkog društva HŽ Infrastruktura d.o.o. obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljenih prijava te donošenja odluke o tome postoje li okolnosti koje ukazuju na moguću povredu odredbi ZSSI-a, izvršilo uvid u javno dostupne registre te je zatražilo potrebna očitovanja i dokumentaciju.

Uvidom u podatke sudskog registra Trgovačkog suda u Zagrebu, za povijesni izvadak za trgovačko društvo Hidroelektra niskogradnja d.d., matični broj subjekta: 080026348, utvrđeno je da je dužnosnik Ivan Kršić obavljao funkciju predsjednika Uprave istog trgovačkog društva od 10. prosinca 2014.g. do 9. svibnja 2016.g. Uvidom u podatke navedenog suda utvrđeno je da je Trgovački sud u Zagrebu brisao ovaj subjekt dana 21. siječnja 2019.g.

Uvidom u podatke sudskog registra Trgovačkog suda u Zagrebu, utvrđeno je da je pod matičnim brojem subjekta: 080590485, upisano trgovačko društvo HŽ Infrastruktura d.o.o. u kojem funkciju predsjednika Uprave od 2. studenoga 2017.g. obavlja Ivan Kršić, dok je prethodno obavljao funkciju člana Uprave od 31. svibnja 2016.g. a jedini osnivač istog subjekta je Republika Hrvatska.

Na zahtjev Povjerenstva, trgovačko društvo Središnje klirinško depozitarno društvo d.d. dostavilo je očitovanje Broj: U-231/13-29 od 28. listopada 2019.g. u kojem se navodi da je trgovačko društvo Hidroelektra niskogradnja d.d. postalo članom trgovačkog društva Središnje klirinško depozitarno društvo d.d. u travnju 2003.g. Navodi se da je na dan prijenosa podataka iz Knjige dionica izdavatelja računa s najvećom količinom vrijednosnih papira bio trezorski račun trgovačkog društva Hidroelektra niskogradnja d.d., o čemu je priložen Pregled računa po količini vrijednosnih papira na dan 17. travnja 2003.g. Ističe se da je Republika Hrvatska bila upisana kao imatelj tri dionice HDEL-R-A u razdoblju od 13. svibnja 2011.g. do 10. prosinca 2018.g. te je za sve upise prije prijenosa podataka iz Knjige dionica trgovačkog društva Hidroelektra niskogradnja d.d. bio nadležan njihov izdavatelj.

U priloženom Pregledu računa po količini vrijednosnih papira za dan 17. travnja 2003.g. ne navodi se iznos Republike Hrvatske u kapitalu trgovačkog društva Hidroelektra niskogradnja d.d. te proizlazi da je isto trgovačko društvo imalo izdano više od 500.000 vrijednosnih papira HDEL-R-A na taj dan.

Povjerenstvo je dopisom Broj: 711-I-1751-P-398/18-03-17 od 28. prosinca 2018.g. zatražilo očitovanje od trgovačkog društva HŽ Infrastruktura d.o.o. na okolnosti je li u razdoblju od 31. svibnja 2016.g. do danas nastao poslovni odnos između trgovačkog društva HŽ Infrastruktura d.o.o. te trgovačkog društva Hidroelektra niskogradnja d.d. te je li dužnosnik Ivan Kršić, predsjednik Uprave trgovačkog društva HŽ Infrastruktura d.o.o. poduzeo bilo koju radnju koja je prethodila nastanku istog poslovnog odnosa (predlaganje, odlučivanje, imenovanje, potpisivanje ugovora i tsl.) zajedno sa cjelokupnom dokumentacijom koja se odnosi na nastanak poslovnog odnosa. Tim dopisom zatraženo je i očitovanje je li dužnosnik Ivan Kršić poduzimao bilo koje radnje u navedenome razdoblju od 31. svibnja 2016.g. do danas po prethodno eventualno nastalim poslovnim odnosima između tih dvaju trgovačkih društava te cjelokupnu dokumentaciju koja se odnosi na imenovanje navedenog dužnosnika na dužnost predsjednika Uprave trgovačkog društva HŽ Infrastruktura d.o.o. (prijedloge, odluke, eventualne prijave kandidata) s obrazloženjem na temelju koje zakonske i/ili odredbe je proveden postupak njegova imenovanja.

Na zahtjev Povjerenstva, navedeno trgovačko društvo očitovalo se dopisom Broj: 24/19, 2.3.3., IMN od 14. siječnja 2019.g. u kojem se navodi da u razdoblju od 31.svibnja 2016.g. do danas nije došlo do nastanka poslovnog odnosa između navedenih trgovačkih društava, slijedom čega predsjednik Uprave dužnosnik Ivan Kršić nije poduzimao bilo koju radnju koja bi prethodila nastanku istog poslovnog odnosa. Za razdoblje od 31. svibnja 2016.g. do danas navodi se da predsjednik Uprave nije poduzimao radnje po prethodno nastalim poslovnim odnosima između dvaju navedenih trgovačkih društava. U očitovanju se navodi da je trgovačko društvo HŽ Infrastruktura d.o.o. dana 29. travnja 2016.g. sklopilo Ugovor za izvođenje radova na rekonstrukciji postojećeg i izgradnji drugog kolosijeka željezničke pruge na dionici Dugo Selo - Križevci sa zajednicom ponuditelja DIV d.o.o., DALEKOVOD d.d. i ZAGREB-MONTAŽA d.o.o. (Ugovor br.5/16-EU), a jedan od podizvođača u predmetnom ugovoru je trgovačko društvo Hidroelektra niskogradnja d.d., koja je u poslovnom odnosu s članom zajednice ponuditelja trgovačkim društvom ZAGREB-MONTAŽA d.o.o.

Tumači se da je zajednica ponuditelja (DIV d.o.o., DALEKOVOD d.d. i ZAGREB-MONTAŽA d.o.o.) u svojoj ponudi navela trgovačko društvo Hidroelektra niskogradnja d.d. kao nominiranog podizvođača te je udio radova tog podizvođača naveden u ugovoru potpisanom između HŽ Infrastrukture d.d. i zajednice ponuditelja. U razdoblju od 31. svibnja 2016. do danas predsjednik Uprave je po službenoj dužnosti, kao odgovorna  
osoba naručitelja, potpisao dodatak navedenom Ugovoru između trgovačkog društva HŽ Infrastruktura d.o.o. i zajednice ponuditelja (1. dodatak Ugovoru br.5/16-EU) kojim se mijenja inicijalna raspodjela radova između izvođača i podizvođača na način da se inicijalni udio nominiranog podizvođača trgovačkog društva Hidroelektra niskogradnja d.d. u izvođenju radova smanjuje za oko 10.000.000,00 kn. Navodi se da je u pripremi i Drugi dodatak ugovoru između HŽ Infrastrukture d.d. i zajednice ponuditelja (2. dodatak Ugovoru br.5/16-EU) kojim će se prvotni udio istog podizvođača umanjiti za preostali dio radova, koje će izvoditi novi podizvođač, tako da trgovačko društvo Hidroelektra niskogradnja d.d. više neće izvoditi radove na tom projektu. U pogledu zahtjeva za dostavom cjelokupne dokumentacije koja se odnosi na imenovanje dužnosnika Ivana Kršića na dužnost predsjednika Uprave trgovačkog društva HŽ Infrastruktura d.o.o., ističe se da je provedba natječaja i imenovanje Uprave u nadležnosti Ministarstva državne imovine i Ministarstva mora, prometa i infrastrukture te da stoga ne posjeduju traženu dokumentaciju.

Očitovanju prileži 1. Dodatak Ugovoru broj 5/16-EU, sklopljen dana 15. prosinca 2016.g. između trgovačkog društva HŽ Infrastruktura d.o.o., kao naručitelja, zastupanog po dužnosniku Ivanu Kršiću, članu Uprave, te zajednice ponuditelja, koju čine trgovačka društva DIV d.o.o., zastupano po Tomislavu Debeljaku, predsjedniku Uprave, DALEKOVOD d.d., zastupano po Alenu Premužaku, predsjedniku Uprave, te ZAGREB-MONTAŽA d.o.o., zastupanog po Alenu Čoviću, predsjedniku Uprave, koji se odnosu na radove na Rekonstrukciji postojećeg i izgradnji drugog kolosijeka željezničke pruge na dionici Dugo Selo – Križevci.

Navedenim Dodatkom Ugovoru mijenja se Ugovor koji je među istim ugovornim stranama sklopljen dana 29. travnja 2016.g. na način da se uvode novi podizvoditelji te se u dijelu Ugovora „Podaci o podizvoditeljima“ dodaje 5 novih podizvoditelja, trgovačka društva IZGRADNJA KRAŠ d.o.o., GEOINVEST d.o.o., GK GRUPA d.o.o., AKRO OBJEKT d.o.o. te Obrt za izgradnju i usluge „Telekomunikacije“, koji sadrži vrijednost i postotni udio svakog podizvoditelja u ukupnoj vrijednosti radova prema tom Ugovoru.

Povjerenstvo je dopisomBroj: 711-I-886-P-398-18/19-07-17 od24. travnja 2019.g. od trgovačkog društva HŽ Infrastruktura d.o.o. zatražilo dostavu Ugovora br. 5/16-EU koji je trgovačko društvo HŽ Infrastruktura d.o.o. sklopilo dana 29. travnja 2016.g. s trgovačkim društvima DIV d.o.o., DALEKOVOD d.d. te ZAGREB-MONTAŽA d.o.o. te da se očituje na okolnosti zašto je 1. Dodatkom tom Ugovoru smanjen udio radova podizvođača trgovačkog društva Hidroelektra niskogradnja d.d. kao i je li u međuvremenu sklopljen 2. Dodatak istom Ugovoru te je li i 2. Dodatkom također smanjen udio trgovačkog društva Hidroelektra niskogradnja d.d. Zatraženo je i očitovanje na okolnost je li Uprava trgovačkog društva HŽ Infrastruktura d.o.o. imala saznanja o smanjenju udjela radova navedenog trgovačkog društva te je li se s time i na koji način usuglasila.

Na zahtjev Povjerenstva, navedeno trgovačko društvo očitovalo se dopisom Broj: 369/19, 2.3.3., IMN od 14. svibnja 2019.g. u kojem se navodi da su prvim Dodatkom predmetnom Ugovoru sukladno Zakonu o javnoj nabavi uvedeni novi podugovaratelji radova drugog i višeg reda na izričiti zahtjev izvođača radova i trgovačkog društva Hidroelektra niskogradnja d.d., koja je podugovaratelj prvog reda te da se radi o podugovarateljima specijaliziranima za određene radove koje trgovačko društvo Hidroelektra niskogradnja d.d. nije mogla samostalno izvesti, konkretno podugovaratelijima zaduženim za izvođenje armirano betonskih i šljunčanih pilota. Drugim Dodatkom predmetnom ugovoru, cijeli preostali dio radova koje je izvorno trebalo izvesti trgovačko društvo Hidroelektra niskogradnja d.d. u svojstvu podugovaratelja, zbog raskida ugovora o poslovnoj suradnji između navedenog trgovačkog društva i člana konzorcija trgovačkog društva ZAGREB - MONTAŽA d.o.o., a na zahtjev tog člana konzorcija i sukladno Zakonu o javnoj nabavi, dodijelit će se drugom podugovaratelju, trgovačkom društvu Integral Inženjering a.d. Ističe se da je Drugi Dodatak Ugovoru u izradi. Vezano za dio upita koji se odnosi na saznanje o smanjenju udjela trgovačkog društva Hidroelektra niskogradnja d.d., navodi se da sklapanju dodataka ugovoru uvijek prethodi odluka Uprave.

Očitovanju je priložen Ugovor br. 5/16-EU koji je trgovačko društvo HŽ Infrastruktura d.o.o. sklopilo dana 29. travnja 2016.g. s trgovačkim društvima DIV d.o.o., DALEKOVOD d.d. te ZAGREB-MONTAŽA d.o.o., a u kojem je udio trgovačkog društva Hidroelektra niskogradnja d.d., podizvođača trgovačkog društva ZAGREB - MONTAŽA d.o.o. iznosio 469.428.568,71 kn.

Očitovanju prileži Odluka o sklapanju 1. Dodatka Ugovoru broj 5/16-EU za radove na rekonstrukciji postojećeg i izgradnji drugog kolosijeka željezničke pruge na dionici Dugo Selo – Križevci koji se sufinancira sredstvima fondova EU, koju je na temelju članka 11. Izjave o osnivanju trgovačkog društva HŽ Infrastruktura d.o.o. donijela Uprava trgovačkog društva HŽ Infrastruktura d.o.o. na sjednici održanoj 12. prosinca 2016.g., a kojom se uvodi novih pet podizvoditelja. Odluku je potpisao dužnosnik Ivan Kršić.

Očitovanju prileži Odluka o sklapanju 2. Dodatka Ugovoru broj 5/16-EU za radove na rekonstrukciji postojećeg i izgradnji drugog kolosijeka željezničke pruge na dionici Dugo Selo – Križevci koji se sufinancira sredstvima fondova EU, koju je na temelju članka 11. Izjave o osnivanju trgovačkog društva HŽ Infrastruktura d.o.o. donijela Uprava trgovačkog društva HŽ Infrastruktura d.o.o. na sjednici održanoj 7. svibnja 2019.g., a kojom se uvodi novih 11 podugovoratelja koji preuzimaju radove članova zajednice gospodarskih subjekata te 1 novi podugovaratelj koji preuzima radove podugovaretelja iz osnovnog ugovora, trgovačko društvo Intergal inženjering a.d. sa sjedištem u Bosni i Hercegovini. Odluku je potpisao dužnosnik Ivan Kršić.

Istom očitovanju priloženi su dopisi trgovačkog društva HŽ Infrastruktura d.o.o., kojima se na zahtjev trgovačkog društva Investinžinjering d.o.o. prihvaćaju predloženi podizvođači radova, i to dopis od 29. kolovoza 2017.g. u odnosu na trgovačko društvo Georad d.o.o., dopis od 15. siječnja 2018.g. u odnosu na trgovačko društvo Instal-prom d.o.o., dopis od 8. lipnja 2017.g. u odnosu na trgovačko društvo Kone d.o.o., dopis od 16. svibnja 2017.g. u odnosu na trgovačko društvo Magma d.o.o., dopis od 10. svibnja 2017.g. u odnosu na trgovačko društvo Zlaring d.o.o., dopis od 10. svibnja 2017.g. u odnosu na trgovačko društvo Šamec d.o.o., dopis od 10. svibnja 2017.g. u odnosu na trgovačko društvo Arhitektura, graditeljstvo i vještačenja d.o.o., dopis od 10. svibnja 2017.g. u odnosu na trgovačko društvo Inel-montaža d.o.o., dopis od 9. svibnja 2017.g. u odnosu na trgovačko društvo Aneora Signal d.o.o., dopis od 16. studenoga 2017.g. u odnosu na trgovačko društvo Končar-ket d.d., dopis od 30. kolovoza 2017.g. u odnosu na Obrt Mihaliček te dopis od 13. ožujka 2018.g. u odnosu na trgovačko društvo Integral Inženjering a.d. Laktaši.

Navedenim dopisima priloženi su obrazloženi zahtjevi trgovačkog društva Investinžinjering d.o.o., a sve dopise trgovačkog društva HŽ Infrastruktura d.o.o. potpisao je Tihomir Lažeta, voditelj projekta.

Također, prileže i dopisi trgovačkog društva Zagreb-Montaža d.o.o. upućeni trgovačkom društvu HŽ Infrastruktura d.o.o. kojim se traži prethodna suglasnost za angažiranje podizvođača Zlaring d.o.o. od 27. veljače 2017.g., za angažiranje podizvođača Inel-montaža d.o.o. od 7. ožujka 2017.g., za angažiranje podizvođača Arhitektura, graditeljstvo i vještačenja d.o.o. od 8. ožujka 2017.g., za angažiranje podizvođača Aneora signal d.o.o. od 20. ožujka 2017.g., za angažiranje podizvođača Šamec d.o.o. od 6. travnja 2017.g., za angažiranje podizvođača Magma d.o.o. od 26. travnja 2017.g., za angažiranje podizvođača Kone d.o.o. od 1. lipnja 2017.g., za angažiranje podizvođača Georad d.o.o. od 25. kolovoza 2017.g. te za angažiranje podizvođača Instal-prom d.o.o. od 3. siječnja 2018.g.,

Nadalje, prileže i dopisi trgovačkog društva Dalekovod d.d. upućeni trgovačkom društvu HŽ Infrastruktura d.o.o. kojim se traži prethodna suglasnost za angažiranje podizvođača Končar-ket d.d., podizvođača Obrt Mihaliček te podizvođača Integral Inženjering a.d. Laktaši.

Dužnosnik Ivan Kršić je u izvješću o imovinskom stanju koje je podnio Povjerenstvu dana 29. lipnja 2016.g. povodom stupanja na dužnost člana Uprave trgovačkog društva HŽ Infrastruktura d.o.o. u dijelu izvješća „Novčana kunska ili devizna štednja“ naveo osobni iznos štednje od 120.000,00 EUR-a, stečeno darovnim ugovorom, od primitaka ostvarenih od nesamostalnog rada te od nasljedstva. U tom je izvješću dužnosnik naveo da ostvaruje mjesečnu neto plaću od obnašanja te dužnosti u iznosu od 19.940,82 kn.

U izvješću o imovinskom stanju koje je podnio dana 29. studenoga 2016.g. povodom promjene u imovini dužnosnik je naveo u dijelu izvješća „Novčana kunska ili devizna štednja“ osobni iznos štednje od 315.000,00 EUR-a, također stečeno darovnim ugovorom, od primitaka ostvarenih od nesamostalnog rada te od nasljedstva. Dužnosnik je identičan podatak naveo i u izvješću o imovinskom stanju podnesenom Povjerenstvu dana 19. listopada 2017.g. povodom promjene u imovini. I u ovim izvješćima dužnosnik je navodio da prima mjesečnu neto plaću od obnašanja te dužnosti u iznosu od 19.940,82 kn.

Člankom 8. stavkom 1. ZSSI-a propisano je da su dužnosnici obvezni u izvješću Povjerenstvu o svom imovinskom stanju navesti podatke o svojoj imovini te imovini svoga bračnog ili izvanbračnog druga i malodobne djece. Prema stavku 2. ZSSI-a dužnosnici su dužni podnijeti izvješće povodom bitne promjene u imovini ako tijekom obnašanja dužnosti dođe do promjene u imovini, istekom godine u kojoj je promjena nastupila.

Prema stavku 7. podaci o stečenoj imovini obuhvaćaju podatke i o novčanoj štednji ako ona premašuje jednogodišnji iznos neto prihoda dužnosnika.

Člankom 24. stavkom 1. ZSSI-a propisano je da redovita provjera podataka predstavlja provjeru podataka podnesenih izvješća koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama ovog Zakona i podzakonskih propisa donesenih na temelju ovog Zakona.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava. Prema članku 20. stavku 3. ZSSI-a obveze koje za dužnosnika proizlaze iz članka 14. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Sukladno članku 20. stavku 1. ZSSI-a dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Stavkom 4. istog članka Zakona propisano je da u slučaju iz stavka 1. tog članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Iz očitovanja trgovačkog društva Središnje klirinško depozitarno društvo d.d. i priložene dokumentacije, utvrđeno je da je u razdoblju od 13. svibnja 2011.g. do 10. prosinca 2018.g. Republika Hrvatska imala upisane tri dionice HDEL-R-A u svom vlasništvu s kojima je sudjelovala u vlasništvu trgovačkog društva Hidroelektra Niskogradnja d.d., dok je navedeno trgovačko društvo imalo izdano više stotina tisuća vrijednosnih papira.

Dužnosnik Ivan Kršić je prije stupanja na dužnost člana Uprave trgovačkog društva HŽ Infrastruktura d.d., na koju je stupio dana 31. svibnja 2016.g., obavljao funkciju predsjednika Uprave trgovačkog društva Hidroelektra Niskogradnja d.d. u razdoblju od 10. prosinca 2014.g. do 9. svibnja 2016.g. Obzirom da trgovačko društvo Hidroelektra Niskogradnja d.d. u razdoblju u kojem je dužnosnik obavljao funkciju predsjednika Uprave istog nije bilo u većinskom vlasništvu države, to niti Ivan Kršić nije bio dužnosnik povodom obavljanja funkcije u Upravi trgovačkog društva Hidroelektra Niskogradnja d.d., slijedom čega nije bio obveznikom postupanja sukladno odredbama ZSSI-a

Stoga se u pogledu obavljanja iste funkcije na njega ne primjenjuje odredba članka 20. stavka 3. ZSSI-a u svezi s člankom 14. stavkom 1. ZSSI-a koja bi dužnosniku zabranjivala obavljanje funkcije člana/predsjednika Uprave drugog trgovačkog društva nakon prestanka članstva u Upravi trgovačkog društva Hidroelektra Niskogradnja d.d. niti se primjenjuje odredba članka 20. stavka 1. ZSSI-a u pogledu zasnivanja radnog odnosa u drugom trgovačkom društvu koje je u razdoblju u kojem je obavljao funkciju člana Uprave trgovačkog društva Hidroelektra Niskogradnja d.d. bilo u poslovnom odnosu s trgovačkim društvom Hidroelektra Niskogradnja d.d.

Dužnosnik je postao obveznikom postupanja sukladno odredbama ZSSI-a danom stupanja na dužnost člana Uprave trgovačkog društva HŽ Infrastruktura d.o.o. te bi u tom slučaju došlo do primjene članka 20. stavka 3. ZSSI-a u svezi s člankom 14. stavkom 1. ZSSI-a ako bi dužnosnik nakon prestanka mandata u Upravi trgovačkog društva HŽ Infrastruktura d.o.o. postao član/predsjednik Uprave trgovačkog društva Hidroelektra Niskogradnja d.d. ili ako bi u istom zasnovao radni odnos bez prethodne suglasnosti Povjerenstva iz članka 20. stavka 4. ZSSI-a. Stoga bi Povjerenstvo razmatralo navode prijave u obratnoj situaciji da je dužnosnik prije članstva u Upravi trgovačkog društva Hidroelektra Niskogradnja d.d. obavljao funkciju u Upravi trgovačkog društva HŽ Infrastruktura d.o.o.

Sukladno navedenome, niti okolnost postojanja poslovnog odnosa između dvaju navedenih poslovnih subjekata niti okolnost članstva u Upravi trgovačkog društva Hidroelektra Niskogradnja d.d., ne mogu biti same po sebi zapreke za stupanje na dužnost člana Uprave trgovačkog društva HŽ Infrastruktura d.o.o. nakon prestanka obavljanja funkcije člana Uprave trgovačkog društva Hidroelektra Niskogradnja d.d., pa u tome dijelu nisu utvrđene okolnosti koje upućuju na moguću povredu članka 20. stavka 3. ZSSI-a u svezi s člankom 14. stavkom 1. ZSSI-a odnosno članka 20. stavka 1. ZSSI-a.

Dužnosnik je u izvješću o imovinskom stanju podnesenom Povjerenstvu dana 29. lipnja 2016.g. naveo osobni iznos štednje od 120.000,00 EUR-a, koji potječe od darovnog ugovora, primitaka ostvarenih od nesamostalnog rada te nasljedstva, da bi potom u kasnije podnesenim izvješćima od 29. studenoga 2016.g. i 19. listopada 2017.g. naveo da raspolaže osobnim iznosom štednje od 315.000,00 EUR-a, koji isto tako potječe od darovnog ugovora, primitaka ostvarenih od nesamostalnog rada te nasljedstva.

Dužnosnik je za 195.000,00 EUR-a uvećanu razliku iznosa štednje u razdoblju od svega pet mjeseci u 2016.g. naveo da je ostvarena s naslova darovanja, nasljedstva i primitaka od nesamostalnog rada, što može opravdati iznos uvećane štednje, ali Povjerenstvo ne može utvrđivati zakonitost stečene imovine. Opisano bi izlazilo izvan zakonskog okvira redovite provjere u izvješću prijavljene imovine, kako je to propisano odredbama ZSSI-a, te bi se zapravo radilo o postupku dokazivanja zakonitosti stečenih sredstava, odnosno utvrđivanja ima li uvećana imovina za vrijeme obnašanja dužnosti temelj u aktivnostima i pravnim poslovima kojima se dokazuje izvor i visina stečene imovine.

Povjerenstvo nije tijelo koje može ispitivati podrijetlo imovine dužnosnika stečene za vrijeme obnašanja dužnosti, već je navedeno u nadležnosti drugih državnih tijela (Porezne uprave, Ureda za suzbijanje korupcije i organiziranog kriminaliteta, ako bi se radilo o sumnji na počinjenje kaznenog djela i dr.). Povjerenstvo uspoređuje podatke navedene u izvješću s podacima prikupljenima od nadležnih tijela u postupku redovite provjere te ako u tome postupku utvrdi nesklad ili nerazmjer između prijavljenih i prikupljenih podataka, zaključkom poziva dužnosnika da se o tom neskladu očituje, a ako isti nesklad ili nerazmjer dužnosnik ne opravda ili se ne očituje, Povjerenstvo pokreće postupak protiv dužnosnika (traži očitovanje zašto dužnosnik u podnesenom izvješću nije naveo kuću koju je kupio tijekom obnašanja dužnosti, ali ne može ispitivati kako je stekao sredstva za kupnju u slučaju da je dužnosnik naveo kako je ista npr. stečena djelomično od ostvarene plaće i darovanih sredstava).

Stoga iz uvećanog iznosa štednje ne proizlaze okolnosti koje bi upućivale na moguću povredu bilo koje odredbe ZSSI-a.

U odnosu na postupak imenovanja dužnosnika Ivana Kršića za člana Uprave trgovačkog društva HŽ Infrastruktura d.o.o., Povjerenstvo nije ovlašteno tijelo koje bi moglo utvrđivali je li dužnosnik u trenutku imenovanja ispunjavao propisane uvjete za tu dužnost te je li sam postupak njegova imenovanja zakonito proveden. Dužnosnik kao osoba koju se imenuje osobno u tome postupku nije poduzimao bilo kakve radnje niti je u trenutku njegove provedbe bio dužnosnikom iz članka 3. ZSSI-a, zbog čega trgovačko društvo HŽ Infrastruktura d.o.o. ne raspolaže dokumentacijom o istom postupku. Odredbama Zakona o trgovačkim društvima propisane se pravne radnje kojima se mogu pobijati odluke skupštine ili drugih tijela trgovačkog društva te odgovarajući postupci u slučaju da direktor trgovačkog društva ne ispunjava pretpostavke za imenovanje ili daljnje obavljanje iste funkcije.

Povjerenstvo bi navedeno moglo ispitivati ako bi se ukazivalo na okolnosti koje bi upućivale na određenu vrstu povezanosti između nekog drugog dužnosnika koji je sudjelovao u postupku imenovanja i Ivana Kršića, i to u kontekstu zakonske odgovornosti tog dužnosnika, a koja bi upućivala na povredu neke konkretne odredbe ZSSI-a, što ovdje nije slučaj, jer se to u prijavama ne iznosi, već se navodi sumnja u nezakonitost provedenog postupka imenovanja sukladno propisima koji taj postupak propisuju i to za razdoblje prije nego je Ivan Kršio postao dužnosnik iz članka 3. ZSSI-a i za situaciju u kojoj su drugi poduzimali radnje odlučujući o njegovu imenovanju.

U pogledu sklopljenog Ugovora za izvođenje radova na rekonstrukciji postojećeg i izgradnji drugog kolosijeka željezničke pruge na dionici Dugo Selo – Križevci, isti je sklopilo dana 29. travnja 2016.g. trgovačko društva HŽ Infrastruktura d.o.o. sa zajednicom ponuditelja trgovačkim društvima DIV d.o.o., DALEKOVOD d.d. i ZAGREB-MONTAŽA d.o.o. (Ugovor br.5/16-EU), odnosno prije nego je dužnosnik Ivan Kršić stupio na dužnost u Upravu tog trgovačkog društva. Trgovačko društvo u kojem je Ivan Kršić obavljao funkciju člana Uprave u trenutku nastanka tog Ugovora bilo je Hidroelektra niskogradnja d.d. te isto nije bilo u izravnom poslovnom odnosu sa trgovačkim društvom HŽ Infrastruktura d.o.o., već je bilo jedan od podizvođača u predmetnom ugovoru jer je bilo u poslovnom odnosu s članom zajednice ponuditelja trgovačkim društvom ZAGREB-MONTAŽA d.o.o. U sklopljenom Ugovoru se navodi iznos ukupnih radova te radova koje će obaviti navedeni podizvođač, a Uprava trgovačkog društva HŽ Infrastruktura d.o.o. u kojoj tada nije bio dužnosnik Ivan Kršić, imala je potrebna saznanja o tome.

Ukoliko bi dužnosnik Ivan Kršić po stupanju na dužnost u Upravu trgovačkog društva HŽ Infrastruktura d.o.o. poduzimao radnje koji bi imale za posljedicu nastanak poslovnog odnosa s trgovačkim društvom u kojem je prethodno obavljao funkciju ili bi poduzimao radnje kojima bi povećavao vrijednost ili udio iz prethodno nastalih poslovnih odnosa u kojima je trgovačko društvo Hidroelektra niskogradnja d.d. podizvođač, mogle bi se takve radnje pod određenim okolnostima razmatrati u kontekstu povrede ZSSI-a, pogotovo ako bi se radilo o diskrecijskom postupanju dužnosnika i ako bi se radilo o velikom povećanju vrijednosti takvog poslovnog odnosa u odnosu na razdoblje prije stupanja na dužnost.

Međutim, nakon što je dužnosnik stupio na dužnost člana Uprave trgovačkog društva HŽ Infrastruktura d.o.o. dana 31. svibnja 2016.g., iz očitovanja tog trgovačkog društva proizlazi da razdoblju od 31. svibnja 2016.g. do danas nije došlo do nastanka poslovnog odnosa s trgovačkim društvom Hidroelektra niskogradnja d.d., niti da je dužnosnik poduzimao radnje po nastalim poslovnim odnosima između dvaju navedenih trgovačkih društava.

Nakon toga, dužnosnik je u svojstvu predsjednika Uprave trgovačkog društva HŽ Infrastruktura d.o.o. potpisao 1. Dodatak Ugovoru br.5/16-EU dana 15. prosinca 2016.g. sa trima navedenim trgovačkom društvima iz zajednice ponuditelja, a nakon što je Uprava trgovačkog društva HŽ Infrastruktura d.o.o. čiji je član donijela o tome odluku dana 12. prosinca 2016.g. koju je dužnosnik osobno potpisao. Istim se 1. Dodatkom Ugovoru mijenja temeljni Ugovor među istim ugovornim jer se uvode novi podizvoditelji, i to na način da se inicijalni udio nominiranog podizvođača trgovačkog društva Hidroelektra niskogradnja d.d. u izvođenju radova smanjuje za oko 10.000.000,00 kn. Iz očitovanja trgovačkog društva HŽ Infrastruktura d.o.o. proizlazi da je u pripremi i Drugi Dodatak Ugovoru br.5/16-EU između HŽ Infrastrukture d.d. i zajednice ponuditelja kojim će se prvotni udio navedenog podizvođača umanjiti za preostali dio radova, koje će izvoditi novi podizvođač, s time da trgovačko društvo Hidroelektra niskogradnja d.d. više uopće neće izvoditi radove na tom projektu.

Iz svega iznesenog proizlazi da trgovačko društvo Hidroelektra niskogradnja d.d. više nakon sklapanja Drugog Dodatka Ugovoru nije podizvođač prema osnovnom Ugovoru, nakon što je prethodno prema Prvom Dodatku Ugovoru umanjen iznos tog podizvođača za 10.000.000,00 kn. Povjerenstvo ne može ispitivati razloge zbog kojih se za trgovačko društvo Hidroelektra niskogradnja d.d. prvo smanjio udio preuzetih radova u svojstvu podizvođača, a potom u cijelosti prestaje svojstvo podizvođača, kao niti je li isto ispunjavalo tehničke ili tehnološke uvjete da uopće bude inicijalni podizvođač.

Iz svega navedenog proizlazi da u razdoblju u kojem dužnosnik Ivan Kršić obnaša dužnost u Upravi trgovačkog društva HŽ Infrastruktura d.o.o., trgovačko društvo Hidroelektra niskogradnja d.d. u kojem je Ivan Kršić prije toga obavljao funkciju člana Uprave i koje je u međuvremenu likvidirano, više nije podizvođač u poslovnom odnosu naručitelja trgovačkog društva HŽ Infrastruktura d.o.o. te da u cijelosti odustaje od inicijalno preuzete obveze. Stoga u tom razdoblju prestaju poslovni i financijski trgovačkog društva Hidroelektra niskogradnja d.d. prema trgovačkom društvu HŽ Infrastruktura d.o.o.

Obzirom da nije utvrđeno da bi nastao poslovni odnos u predmetnom razdoblju u kojem dužnosnik Ivan Kršić obnaša dužnost u Upravi trgovačkog društva HŽ Infrastruktura d.o.o. između istog trgovačkog društva i trgovačkog društva Hidroelektra niskogradnja d.d., već da je u istom razdoblju u prethodno nastalom poslovnom odnosu sa zajednicom ponuditelja trgovačko društvo Hidroelektra niskogradnja d.d. prestalo biti podizvođač radova, nisu utvrđene okolnosti koje bi upućivale na moguću povredu odredbi ZSSI-a.

Povjerenstvo stoga ocjenjuje navode prijave neosnovanima i nevjerodostojnima, obzirom da nisu utvrđene okolnosti koje upućuju da bi dužnosnik Ivan Kršić počinio povredu bilo koje odredbe ZSSI-a te se postupak protiv dužnosnika neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivan Kršić, elektronička dostava
2. Podnositelju prijave
3. Objava na internetskoj stranici Povjerenstva
4. Pismohrana